CELEX: 62012TN0081
Language: lv
Date: 2012-02-15 00:00:00
Title: Lieta T-81/12: Prasība, kas celta 2012. gada 15. februārī — Beco /Komisija

21.4.2012   
            
            
               LV
            
            
               Eiropas Savienības Oficiālais Vēstnesis
            
            
               C 118/30
            
         Prasība, kas celta 2012. gada 15. februārī — Beco/Komisija
   (Lieta T-81/12)
   2012/C 118/50
   Tiesvedības valoda — vācu
   
      Lietas dalībnieki
   
   
      Prasītāja: Beco Metallteile-Handels GmbH (Spaichingen, Vācija) (pārstāvis — T. Pfeiffer, advokāts)
   
      Atbildētāja: Eiropas Komisija
   
      Prasījumi
   
   Prasītājas prasījumi Vispārējai tiesai ir šādi:
   
               —
            
            
               atzīt par spēkā neesošu Komisijas 2011. gada 13. decembra Lēmumu C(2011) 9112, galīgā redakcija;
            
         
               —
            
            
               piespriest Komisijai atlīdzināt nepieciešamos tiesāšanās izdevumus atbilstoši Tiesas Reglamenta 87. panta 2. punktam.
            
         
      Pamati un galvenie argumenti
   
   Prasības pamatošanai prasītāja apgalvo, ka tās iesniegums par antidempinga nodevas atmaksāšanu, kas tika noraidīts ar Komisijas 2011. gada 13. decembra lēmumu, pretēji Komisijas uzskatam neesot iesniegts nokavēti un līdz ar to esot pieņemams.
   Šajā ziņā prasītāja paskaidro, ka atbilstoši Padomes 1995. gada 22. decembra Regulas (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis, (1) 11. panta 8. punktam iesniegums ir jāiesniedz sešu mēnešu termiņā. Atbilstoši Regulas Nr. 384/96 11. panta 8. punkta tekstam atmaksāšanas iesnieguma nosacījums ir, ka pieteikuma iesniedzējs ir samaksājis noteikto nodevu. Pretēji Komisijas uzskatam sešu mēnešu termiņš, kas noteikts Regulas Nr. 384/96 11. panta 8. punktā, nevar beigties jau pirms atmaksāšanas iesniegums ir kļuvis pieņemams.
   Arī atbilstoši Komisijas 2002. gada 29. maija paziņojumam par antidempinga nodevu atmaksāšanu (2) atmaksāšanas iesniegumi varēja tikt iesniegti tikai attiecībā uz importu, par kuru antidempinga nodevas ir pilnībā samaksātas (2.1. punkta b) apakšpunkts). Šajā paziņojumā turklāt ir skaidri noteikts, ka kompensāciju var pieteikt tikai tas importētājs, kurš “var pierādīt, ka viņš tieši vai netieši ir samaksājis antidempinga maksājumus par noteiktu importu” (2.2. punkta a) apakšpunkts).
   Prasītāja tālāk apgalvo, ka ar 2011. gada 13. decembra lēmumu tiekot pārkāpta tiesiskā paļāvība, kas prasītājai esot radusies atbilstoši Komisijas 2002. gada 29. maija paziņojumam, kā arī labas ticības princips.
   Turpinājumā prasītāja iebilst, ka 2011. gada 13. decembra lēmums pārkāpjot tiesiskās drošības principu.
   
      (1)  Padomes 1995. gada 22. decembra Regula (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (OV L 56, 1. lpp.).
   
      (2)  Komisijas 2002. gada 29. maija Paziņojums (2002 C 127/06) par antidempinga nodevu atmaksāšanu (OV C 127, 10. lpp.).